РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/560-21

23. децембар 2021. године

Б е о г р а д

З А П И С Н И К

16. СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 23. ДЕЦЕМБРА 2021. ГОДИНЕ

 Седница је почела у 9,00 часова.

 Седници је председавао проф. др Марко Атлагић, заменик председника Одбора.

Седници су присуствовали чланови Одбора: Невена Ђурић, Наташа Јовановић, доц. др Михаило Јокић, Братислав Југовић, Дуња Симоновић Братић, Милијана Сакић, Живота Старчевић, проф. др Љубиша Стојмировић и Самира Ћосовић.

Седници су присуствовали заменици чланова Одбора: Јелена Обрадовић (Милош Банђур), Марина Рагуш (Софија Максимовић) и Весна Стјепановић (Горан Спасојевић).

Седници нису присуствовали чланови Одбора: Милица Дачић, Нандор Киш (Nándor Kiss) и Владица Маричић, нити њихови заменици.

Седници није присуствовао проф. др Јахја Фехратовић, заменик члана Одбора.

Седници су присуствовали и представници Министарства просвете, науке и технолошког развоја: Бранко Ружић, први потпредседник Владе и министар, Милан Пашић, помоћник министра, Зоран Костић, посебни саветник министра и Љиљана Ненадовић, правница у Министарству.

 На предлог заменика председника, Одбор је већином гласова, (12 гласова – ЗА, 1 – није гласао), усвојио следећи дневни ред:

Д н е в н и р е д

1. Разматрање Предлога закона о изменама и допунама Закона о основама система образовања и васпитања, који је поднела Влада, у појединостима;
2. Подношење амандмана Одбора на Предлог закона о изменама и допунама Закона о средњем образовању и васпитању, који је поднела Влада.

 Прва тачка дневног реда: **Разматрање Предлога закона о изменама и допунама Закона о основама система образовања и васпитања, који је поднела Влада, у појединостима**

Уводне напомене поводом ове тачке дневног реда изнео је проф. др Марко Атлагић, заменик председника Одбора и информисао чланове Одбора да је на Предлог закона о изменама и допунама Закона о основама система образовања и васпитања поднет један амандман и то на члан 9, који су заједно поднели народни посланици: Шаип Камбери, Енис Имамовић, Селма Кучевић, Надије Бећири, Мирсад Хоџић и Аргјенд Бајрами. Такође, обавестио је присутне, да је Влада доставила Мишљење о поднетом амандману на овај Предлог закона и да је Влада предложила Народној скупштини не прихвати поднет амандман.

 По овој тачки дневног реда није било дискусије.

 **Одбор је** (нико од присутних чланова Одбора није гласао), **одлучио** да предложи Народној скупштини **да не прихвати** **амандман на члан 9.** који су заједно поднели народни посланици: Шаип Камбери, Енис Имамовић, Селма Кучевић, Надије Бећири, Мирсад Хоџић и Аргјенд Бајрами.

 Након гласања, председавајући је констатовао да је у Предлогу закона о изменама и допунама Закона о основама система образовања и васпитања уочена техничка грешка у навођењу школске године, коју је потребно исправити и предложио да Одбор за oбразовање, науку, технолошки развој и информатичко друштво, на основу члана 157. став 6. Пословника Народне скупштине, поднесе амандман на члан 50. овог предлога закона. Текст Предлога одборског амндмана је достављен члановима и заменицима чланова Одбора електронским путем и лично пред почетак саме седнице Одбора. Заменик председника Одбора је прочитао Одбору текст Предлога одборског амандмана који гласи:

 „У члану 50. став 3. тачка 1) Предлога закона о изменама и допунама Закона о основама система образовања и васпитања, речи: „почев од школске 2022/2023. године“ замењују се речима: „почев од школске 2023/2024. године“.“

 Марко Атлагић је након прочитаног текста амандмана образложио разлог за подношење амандмана и нагласио да се предложеним амандманом исправља техничка грешка у навођењу школске године од које ће Завод за вредновање квалитета образовања и васпитања – Центар за испите, обављати све послове на припреми и спровођењу завршног испита, с обзиром да ће се завршни испити на крају основног образовања и васпитања, закључно са школском 2022/2023. годином, обавити у складу са прописима који су важили до ступања на снагу овог закона.

 **Одбор је** једногласно, (13 гласова – ЗА), прихватио предлог председавајућег и у складу са чланом 157. став 6. Пословника Народне скупштине, утврдио текст и **поднео амандман на члан 50. Предлога закона о изменама и допунама Закона о основама система образовања и васпитања**.

 **Бранко Ружић, министар** просвете, науке и технолошког развоја, **представник предлагача закона, прихватио је** на седници **амандман Одбора**.

 За известиоца Одбора на седници Народне скупштине одређен је проф. др Марко Атлагић, заменик председника Одбора.

 Друга тачка дневног реда: **Подношење амандмана Одбора на Предлог закона о изменама и допунама Закона о средњем образовању и васпитању, који је поднела Влада**

 Уводне напомене поводом ове тачке дневног реда изнео је проф. др Марко Атлагић, заменик председника Одбора и обавестио присутне чланове Одбора да је утврђено да је у тексту Предлога закона о изменама и допунама Закона о средњем образовању и васпитању омашком изостављена реч “квалитета“ у називу Завода за вредновање квалитета образовања и васпитања, тако да треба Одбор да поднесе амандман на члан 28. Предлога закона за измену наслова изнад члана 68а и члана 68а став 3. Заменик председника Одбора је обавестио присутне да је и текст овог предлога одборског амндмана достављен члановима и заменицима чланова Одбора благовремено електронским путем и лично пред почетак саме седнице Одбора. Заменик председника Одбора је прочитао Одбору текст Предлога одборског амандмана који гласи:

 „У члану 28. Предлога закона о изменама и допунама Закона о средњем образовању и васпитању, којим се мења члан 68а Закона, став 3. мења се и гласи: „По прибављеној анализи Завода за вредновање квалитета образовања и васпитања, министар сваке друге године доноси листу програма интернационалне матуре“.“

 По овој тачки дневног реда није било дискусије.

 **Одбор је** једногласно, (13 гласова – ЗА), прихватио предлог председавајућег и у складу са чланом 157. став 6. Пословника Народне скупштине, утврдио текст и **поднео амандман на члан 28. Предлога закона о изменама и допунама Закона о средњем образовању и васпитању**.

 **Бранко Ружић, министар** просвете, науке и технолошког развоја, **представник предлагача закона, прихватио је** на седници **амандман Одбора**.

 За известиоца Одбора на седници Народне скупштине одређен је проф. др Марко Атлагић, заменик председника Одбора.

 Седница је завршена у 9,20 часова.

 Седница је тонски снимана

 СЕКРЕТАР ЗАМЕНИК ПРЕДСЕДНИКА

 проф. др Марко Атлагић